กรมฝนหลวง ออกปฏิบัติการเติมน้ำช่วยเหลือประชาชนพื้นที่เสี่ยงขาดแคลนน้ำในทุกภูมิภาค หลังประสบปัญหาฝนทิ้งช่วง
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า จากสภาวะฝนทิ้งช่วงส่งผลกระทบทำให้ประชาชนขาดแคลนน้ำ โดยเฉพาะพื้นที่ลุ่มเจ้าพระยาที่น้ำไม่เพียงพอต่อการเพาะปลูก กรมชลประทานจึงประสานความร่วมมือหน่วยปฏิบัติการฝนหลวงให้เข้าปฏิบัติการช่วยเหลือพื้นที่ในทุกภูมิภาคต่อเนื่องเพื่อช่วยลดผลกระทบความเสียหายของพื้นที่การเกษตร ทั้งในเขตและนอกเขตชลประทาน สำหรับพื้นที่ภาคกลาง ลุ่มเจ้าพระยาและลุ่มน้ำสะแกกรัง ขอรับบริการฝนหลวงถึง 9 จังหวัด 43 อำเภอ เช่น นครสวรรค์ พระนครศรีอยุธยา ชัยนาท สุพรรณบุรี อุทัยธานีและอ่างทอง ขณะที่พื้นที่ภาคอื่นๆ ทั้งภาคเหนือ ภาคตะวันออกเฉียงเหนือ ภาคตะวันออก ซึ่งมีปริมาณฝนน้อยประกอบกับฝนทิ้งช่วงมาเป็นเวลานาน หน่วยปฏิบัติการในพื้นที่ก็จะเร่งปฏิบัติการดูแลอย่างเต็มที่ รวมถึงบางช่วงเวลาก็จะเติมน้ำให้เขื่อนหลักๆ เพื่อเพิ่มปริมาณน้ำให้แก่พื้นที่อื่นๆด้วย นอกจากนี้พบว่าปีนี้ภาคใต้ก็ประสบปัญหาน้ำน้อยและขาดแคลนน้ำในบางพื้นที่ โดยเฉพาะพื้นที่ป่าพรุซึ่งเสี่ยงต่อการเกิดไฟไหม้ได้  ทั้งนี้ขอความร่วมมือประชาชนใช้น้ำอย่างประหยัดและในพื้นที่ใดหากทำแหล่งน้ำสำรองไว้ได้ ก็ขอให้ดำเนินการ เพื่อลดความเสี่ยงต่อการขาดแคลนน้ำ